Ego Ludovicus, Dei gratia Francorum rex. Quoniam novellis domibus religionis et precipue Deo sacratis virginibus, ne pro necessitate corporali de servitio Dei torpeant, opitulari necesse est, nos cœnobio Pomeriæ, et sororibus Deo famulantibus providentes, notum facimus universis, presentibus et futuris, eidem monasterio et sacris virginibus totius vini quod expendemus Senonis nos et regina, quando ibi simul erimus aut separatim, decimam nos dedisse in elemosina; ita ut in ecclesia illa memorialiter anniversarium Ludovici regis, patris nostri, et matris nostræ Adelaidis, et dilectæ uxoris nostræ reginæ Constanciæ, defunctæ, annuatim fiat. Ut hoc autem donum nostrum immutabilem vim obtineat, carta et sigillo nostro confirmari precepimus, subter inscripto nominis nostri charactere. Actum Senonis, anno incarnati Verbi Mº Cº LXº primo; regni nostri XXVº; astantibus in palatio nostro quorum nomina subtitulata sunt et signata: S. comitis Theobaldi, dapiferi nostri; S. Guidonis, buticularii; S. Mathæi, camerarii. Data per manum Hugonis, cancellarii.